
    Republika Hrvatska
Općinski sud u Osijeku
    Europske avenije 7
       31000 Osijek 						


Poslovni broj: P Ob-15/2025-19


U    I M E    R E P U B L I K E    H R V A T S K E 


P R E S U D A 


Općinski sud u Osijeku, po sucu Dalmoslavi Grgić, kao sucu pojedincu, u pravnoj stvari tužitelja S. F., OIB: …, iz B. L., …, zastupanog po punomoćniku M. P., odvjetniku iz N., protiv tužene M. F., OIB: …, iz B., …,  uz sudjelovanje mlt. M. F., OIB: …, mlt. R. F., OIB: …, mlt. R. F., OIB: …, mlt. Z. F., OIB: …, iz B. L., …, svi zastupani po posebnoj skrbnici D. V., dipl. iur. djelatnici iz Centra …, Podružnica O., i D. F., OIB: …, iz B. L., …, protiv tužene M. F., OIB: …, iz B., …, radi roditeljske skrbi i uzdržavanja, nakon održane i zaključene glavne rasprave na kojoj je javnost bila isključena dana 2. lipnja 2026., u prisutnosti tužitelja i njegova punomoćnika, tužene i posebne skrbnice, a objavljene dana 1. rujna 2026.,


p r e s u d i o    j e  


I. Zajednička djeca S. F. i M. F. i to mlt. M. F., OIB: …, rođen … godine, mlt. R. F., OIB: …, rođena ... godine, mlt. R. F., OIB: …, rođen … godine, mlt. Z. F., OIB: …, rođen … g.  povjeravaju se tužitelju i ocu S. F. OIB: …, s kojim će djeca stanovati na njegovoj adresi.

II. Tužitelj S. F. ostvarivat će samostalnu roditeljsku skrb nad mlt. M. F., mlt. R. ., mlt. R. F. i mlt. Z. F.. 

III. Nalaže se tuženoj M. F., OIB: …, da na ime uzdržavanja: za mlt. M. F., mlt. R. F., mlt. R. F. doprinosi svakomjesečno po 180,00 eura mjesečno, počev od 13. siječnja 2025.  godine do 30-og u mjesecu za tekući mjesec dok za to postoje zakonski uvjeti sa pripadajućim zakonskim zateznim kamatama od dospijeća pojedinih iznosa pa do isplate dospjele obroke odjednom u roku od 15 dana, za mlt. Z. F. iznos od 200,00 eura svakomjesečno počev od 13. siječnja 2025. godine dok za to postoje zakonski uvjeti do zadnjeg dana u mjesecu za tekući mjesec s pripadajućim zakonskim zateznim kamatama na dospjele a neisplaćene iznose uzdržavanja, a za D. F. iznos od 200,00 eura svakomjesečno počev od 13. siječnja 2025. godine, zaključno sa 16. srpnja 2026. godine do zadnjeg dana u mjesecu za tekući mjesec dospjele obroke odjednom s pripadajućim zakonskim zateznim kamatama od dospijeća pojedinih neisplaćenih mjesečnih iznosa pa do isplate, tako da se zakonska zatezna kamata određuje za svaku polugodište uvećanjem referentne stope za 3 postotna poena pri čemu se za prvo polugodište primjenjuje referentna stopa koja je na snazi na dan 1. siječnja a za drugo polugodište referentna stopa koja je na snazi 1. srpnja te godine s tim da je referentna stopa kamatna stopa koju europska središnja banka primjenjuje na svoj posljednje glavne operacije refinanciranja sve u roku od 15 dana na račun roditelja i zakonskog zastupnika S. F.. 

IV. Održavanje susreta i druženja tužene M. F. i mlt. M. F., mlt. R. F., mlt. R. F. i mlt. Z. F. odvijat će se od 16 do 20 sati kada se majka djece M. F. nalazi u B. uz prethodnu najavu ocu djece tako da majka dođe po djecu na adresu oca i na istu vraća, ili i po dogovoru roditelja i obaveza i mogućnostima djece. 

V. S preostalim tužbenim zahtjevom preko dosuđenom tužitelji se odbijaju kao neosnovani. 


Obrazloženje


1. Tužitelj je podnio ovom sudu tužbu dana 13. siječnja 2025. godine koju tijekom postupka precizira i predlaže da sud donese presudu kojom će mlt. djeca M., R., R., Z. i D. F. živjeti s njim da ostvaruje samostalnu i neposrednu skrb nad mlt. djecom, te da se naloži tuženoj da za uzdržavanje mlt. M., mlt. R. i mlt. R. doprinosi svako mjesečno po 264,00 eura od 13. siječnja 2025. godine dok za to postoje zakonski uvijete s pripadajućim zakonskim zateznim kamatama na dospjele a ne isplaćene iznose uzdržavanja, dospjele obroke odjednom, a za mlt. Z. a za mlt. D. F. potražuje uzdržavanje u iznosu od 290,00 eura mjesečno počev od 13. siječnja 2025. dok za to postoje zakonski uvjeti s pripadajućim zakonskim zateznim kamatama na dospjele a neisplaćene iznose uzdržavanja dospjele obroke odjednom u roku od 15 dana te da se održavanje susreta i druženja djece s majkom odvija jednom mjesečno u trajanju od 2 sata u obiteljskoj kući u B. L., ulica …, sukladno mogućnostima i obvezama djece. Uz tužbu i tijekom postupka prilaže izvješće o provedenom obveznom savjetovanju, prije pokretanja sudskog postupka u vezi s djecom pri … zavodu …, Područni ured N., od 4. studenog 2024. godine, rodne listove za G. F., M. F., M. A., D. F., R. F., Z. F., R. F., predlaže saslušanje stranaka.

2. u Odgovoru na tužbu tužena se istoj protivi kako u pogledu samostalne roditeljske skrbi tako i u pogledu uzdržavanja jer i sama želi da uzdržava djecu a da joj to onemogućava tužitelj kao i Centar N.. 

3. Radi zaštite prava i interesa mlt. M., R., R., Z. i D. F. postavljena je posebna skrbnica u osobi D. V., dipl. iur., djelatnice Centra …, Podružnica O. koja nakon zaprimanja mišljenja stručnog tima nije imala primjedbi na isto te predložila je da stranke postignu međusobni sporazum a nakon što do istog nije došlo smatra kako je Zavod dostatno obrazložio svoje mišljenje da tužena nema stalno prebivalište niti boravište, nije podnijela zahtjev da joj se djeca eventualno dodjele na skrb i stanovanje pa je njezin iskaz čista verbalizacija.

4. U dokaznom postupku sud je izvršio uvid i pročitao izvješće o provedenom obveznom savjetovanju, prije pokretanja sudskog postupka u vezi s djecom pri … zavodu …, Područni ured N., od 4. studenog 2024. godine, rodne listove za G. F., M. F., M. A., D. F., R. F., Z. F., R. F., potvrde o visini dohotka i primitaka donesenih po Ministarstvu …, … Ispostava N. od 3. ožujka 2025. godine, izvješće … zavoda …, PU N. od 23. srpnja 2025. godine, saslušao stranke. 

5. Na provedeni dokazni primjedbi niti daljnjih dokaznih prijedloga. 

6. Među strankama nije sporno da djeca stanuju sa svojim ocem i da isti o njima skrbi.

7. Među strankama je sporno da li su se ispunili uvjeti da djeca i nadalje stanuju sa svojim ocem da on o njima samostalno skrbi a sporna je i visina uzdržavanja. 

8. Iz rodnih listova razvidno je da je M. F. rođen .... godine, D. F. ..., R. F. ..., Z. F. ... i R. F. ... svi od oca S. F. i majke M. F..

9. Iz izvješća o provedenom obveznom savjetovanju pri HZSR, PU N. od 4. studenog 2024. godine razvidno je da roditelji S. F. i M. F. nisu postigli plan o zajedničkoj roditeljskoj skrbi da će sudski postupak pokrenuti S. F., da je zajednički život roditelja prekinut u travnju 2024. kada je M. otišla iz kućanstva a mlt. djecu ostavila s ocem i slaže se da djeca budu i nadalje s ocem no kada bude riješila stambeno pitanje i posao želi preuzeti brigu o djeci. Navodi da nije u mogućnosti za uzdržavanje svakog djeteta mjesečno doprinositi po 100 eura.

10. Iz potvrde P. uprave, Ispostave N. razvidno je da je M. F. u siječnju 2025. ostvarila dohodak od imovine i imovinskih prava u visini od 4.787,88 eura a da za isti period S. F. nije imao nikakav dohodak.

11. Iz izvješća … zavoda …, Područni ured N. od 23. srpnja 2025. razvidno je da S. F. ima oko 6 godina radnog staža, trenutno je nezaposlen a njegovom kućanstvu priznata je zajamčena minimalna naknada u mjesečnom iznosu od 896,00 eura počevši od 1. travnja 2025. te pravo na dječji doplatak za djecu u iznosu od 430,00 eura mjesečno. Sa izvanbračnom partnericom M. F. ima zajedničku djecu od kojih je petero maloljetno a 2 punoljetno. M. F. bila je zaposlena kao čistačica i pomoćna radnica u P. a trenutno je radila kao čistačica K. … u Z. gdje je u prihodu oko 1.000,00 eura mjesečno, živi s partnerom S. Đ. koji također zarađuje oko 1.000,00 eura mjesečno radeći na građevinskim poslovima. S. je otac sedmero djece iz ranije izvanbračne zajednice te su sva djeca smještena u ustanovu socijalne skrbi ili udomiteljske obitelji. Bio je u zatvoru 3 ili 4 godine radi počinjenja obiteljskog nasilja u ranijoj partnerskoj vezi. M. je napustila S. i djecu, zadržavala dječje zdravstvene iskaznice a navodno za uzdržavanje mlt. djece nije doprinosila. S djecom se rijetko viđa i kontaktira. Navela je kako ima u planu preseliti se u B. s partnerom S., sa djecom Z. i D. je u telefonskom kontaktu i povremeno im pošalje poklone i novac.  U kućanstvu oca djeca stanuju u zadovoljavajućim uvjetima i on njima adekvatno skrbi, kuća je u njegovom vlasništvu a prostor održavan i opremljen svim potrebnim namještajem i svim aparatima. M. ima zajedno prijavljeno prebivalište na adresi B. L. … s koje je odjavljena 19. ožujka 2025. Ostvarivanje osobnih odnosa majke i djece nije bilo redovito odnosno više od godinu dana nije bilo kontakta otkad je otišla, ista nema prijavljeno prebivalište stoga smatraju da djeca i nadalje trebaju stanovati sa svojim ocem da isti ostvaruje samostalnu roditeljsku skrb a da se kontakti djece i majke odvijaju u periodima kada je majka u B. u trajanju od nekoliko sati uz prethodnu najavu ocu djece i sukladno želji djece.

12. U svom iskazu tužitelj S. F. naveo je da živi u vlastitoj nekretnini površini cca. 120 m2 zajedno sa 6 djece i bratom, s tim da je bratu skrbnik. Unazad 2 godine ne radi i prijavljen je na Zavod …, prima dječji doplatak za 6 djece ukupno 440,00 eura, te 1.000,00 eura minimalne naknade. Povremeno dnevno na sezoni u bilo kom poslu zna zaraditi od 40,00 do 50,00 eura, režije za kuću su mu na mjesečnoj bazi oko 200,00 eura, a na hranu odlazi od 900,00 do 1.00,00 eura. Od kada je tužena otišla unazad 2 godine s djecom se nije vidjela niti išta doprinijela za njihovo uzdržavanje. Stariji sin D. bio je kod svoje majke, no došlo je do konflikta i rekla mu je da više ne dolazi. Zna da se tužena s djecom čuje par puta tjedno telefonom, no djecu nije zvala da dođu kod nje, s tim da zna da ista radi zajedno s partnerom u Z.. S tuženom se čuo samo jednom i razgovor je burno završio. Za djecu mu ukupno treba od 900,00 do 1.000,00 eura, ista su zdrava i uz njihove redovne potrebe tu su i potrebe za školskim priborom, torbama, za najstarijeg novac za izlazak, za higijenske potrepštine daje ukupno 150,00 eura, za njihovu odjeću i obuću, odnosno sve podmiruje on. Zdravstvene iskaznice za M. i R. su i nadalje kod tužene i ne želi ih dostaviti, a doktorica djece rekla je da ishodim nove, no to nisam učinio. Dosada nije trebao nikakvo odobrenje od tužene, a da bi mu eventualno uskratila.

13. U svom iskazu tužena M. F. navela je da živi sa partnerom S. Đ. i oboje rade na skupljanju sekundarnih sirovina po mjesec dana u Z. i njihova primanja su na mjesečnoj razini svako po 1.000,00 eura. Često se čuje putem telefona sa starijom djecom i redovno im putem Air Casha uplaćuje po 100,00 do 150,00 eura mjesečno svakom, tj. D., Z. i G., no zna da isti to ne govore svom ocu jer ga se boje, kao što ne smiju primati poklone od nje, pa je tako D. imao problema kada je bio za Božić kod nje i kada je po njemu poslala poklone za ostalu djecu, na što je burno reagirao. Tužitelj je poklone spalio i uz to ucjenjuje djecu kako ne bi bili u kontaktu sa njom navodeći kako će se ubiti. Svega 2 puta bila je u telefonskom kontaktu s tužiteljem i oba puta isti je burno završio bez ikakvog dogovora. S partnerom živi u blizini, tj. u drugom selu, ima automobil i često  se obraćala centru N. zbog nemogućnosti viđanja djece, a isti su je savjetovali da čeka sud. Zdravstvene iskaznice koje je zadržala nije vratila jer ih tužitelj više nije tražio, a uz to ima saznanja da tužitelj novce koje dobiva za djecu ne troši na njih i da su djeca često sama. Sama nije pokretala nikakav postupak da joj se djeca dodjele na skrb. Starija djeca su bila kod nje i upoznala su njenog partnera i to tako da djeca nazovu i ona ih sačeka na početku sela i odveze sebi i njezin partner prihvatio je djecu kao i djeca njega. Njezin partner pokrenuo je postupak kako bi mu se vratilo skrbništvo nad djecom nad kojom mu je oduzeto roditeljsko pravo.

14. Materijalni dokazi prihvaćeni od strane ovog suda.

15. Iskaz tužitelja sud smatra iskrenim. 

16. Iskaz tužene sud nalazi nedokazanim u dijelu u kojem navodi da je starijoj djeci redovito plaćala od 100 do 150 eura mjesečno svakom tj. D., Z. i G. kao i u dijelu da tužitelj ucjenjuje djecu kontaktima s njom navodeći da će se ubiti jer isto osobno nije čula niti je o tome predložila dokaze. Neuvjerljiv je u djelu u kojem navodi kako je njezin partner prihvatio njezinu djecu kao i djeca njega jer i sama nije bila u kontaktu s mlt. djecom, a upitno je koliko je osoba kojoj su sva djeca oduzeta zainteresiran za djecu koja nisu njegova. 

17. Ocjenjujući svaki dokaz posebno i u međusobnoj svezi ovaj sud nalazi da tužitelj živi sa svojom mlt. i punoljetnom djecom o kojima dobro skrbi i brine i nadalje želi da djeca žive s njim i da samostalno ostvaruje roditeljsku skrb i u tom dijelu sud je našao osnovani njegov tužbeni zahtjev tako da djeca koja su mlt. i nadalje žive s njim a on ostvaruje samostalno roditeljsku skrb nad istima imajući u vidu da majka djece nema prijavljeno prebivalište u RH, niti je s istom u kontaktu pa bi svako ishođenje bilo kakve suglasnosti za mlt. djecu bilo otežano. Pri tome sud u tom dijelu nije dosudio stanovanje i samostalnu skrb u odnosu na D. F. koji je s danom 16. srpnja 2026. postao punoljetan te isti od tada sam može štiti svoja prava i interese i o istom odlučivati, prvenstveno glede stanovanja a skrb više nije potrebna jer nije lišen poslovne sposobnosti.  U odnosu na uzdržavanje sud je imajući u vidu da su mlt. M., R. i R. djeca u dobi od 7 do 12 godina kojima prema odluci o minimalnim novčanim iznosima potrebnim za mjesečno uzdržavanje donesenih od strane Ministarstva … za 2025. godinu pripada iznos od 290,00 eura, a za Z. i svojedobno D. tj. za djecu od 13 do 18 godina taj iznos 319,00 eura pri čemu je ista određena temeljem prosječne mjesečno isplaćene neto plaće po zaposlenim pravnim osobama u RH za 2025. godinu 1.449,00 eura. Tužena ne ostvaruje niti približno prosječni dohodak u RH i u obvezi je uzdržavati svojedobno petero djece a sada četvero nakon što je D. postao punoljetan, pa je stoga sud dosuđene iznose odredio nižima od prosjeka i zbog činjenice da je u obavezi uzdržavati više djece ali je isto tako da je navedena obveza nužna i prvenstvena kako bi se zadovoljila najosnovnije životne potrebe djece za hranom, odjećom, obućom higijenom, školskim potrepštinama te ju obvezao da doprinosi svakomjesečno od podnošenja tužbe pa na dalje dok za to postoje zakonski uvjeti zadnjeg dana u mjesecu za tekući mjesec za mlt. M., 
R., R. za svakog po 180,00 eura mjesečno, dospjele obroke odjednom u roku od 15 dana, s pripadajućim zakonskim zateznim kamatama o dospijeća pojedinih neisplaćenih iznosa pa do isplate, za mlt. Z. dosuđeni iznos od 200,00 eura mjesečno počev od 13. siječnja 2025. pa na dalje dok za to budu postojali zakonski uvjeti do zadnjeg dana  u mjesecu za tekući mjesec, dospjele obroke odjednom s pripadajućim zakonskim zateznim kamatama od dospijeća pa do isplate a za D. F. iznos od 200, 00 eura svakomjesečno od 13. siječnja 2025. pa do 15. srpnja 2026. tako da dospjele obroke plati odjednom čije dospijeće ide do zadnjeg dana u mjesecu za tekući mjesec s pripadajućim zakonskim zateznim kama od dospijeća pa do isplate tako da mjesečne obveze dospijevaju do zadnjeg dana u mjesecu za tekući mjesec.

18. Prilikom donošenja odlukom sud se vodio osnovnim načelima prvenstvene zaštite dobrobiti i prava djeteta  i u tom pravcu pravo je svakog djeteta na kontakt s roditeljem kojim ne stanuje pa i obrnuto i stoga su određeni kontakti majke s djecom od 16 do 20 sati kada je majka u B. tako da majka dolazi po djecu na adresu njihova stanovanja i na istu ih vraća, kao i po dogovoru roditelja i mogućnostima djece.

19. S preostalim tužbenim zahtjevom preko dosuđenih tužitelj je odbijen kao neosnovan. 

20. Slijedom navedenog odlučeno je kao u izreci presude temeljem članaka 105, 119, 308-317 OBZ-a, članka 29 Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22, 156/22, 155/23) i članaka 3, 6, 9 Konvencije o pravima djeteta (NN MU 12/93 20/97) i članka 4 Konvencije o kontaktima sa djecom sastavljenom u Salzburgu (NN MU 7/08).

Osijek, 1. rujna 2026.


								Sudac
								Dalmoslava Grgić, v.r. 















POUKA O PRAVNOM LIJEKU:
Protiv ove presude nezadovoljna stranka ima pravo žalbe u roku 15 dana, od dana 
primitka iste. Žalba se podnosi u tri istovjetna primjerka, putem ovoga suda, nadležnom županijskom sudu.                              

Dostaviti:
1. Pun. tužitelja
2. Tužitelju D. F.
3. Tuženoj
4. Posebnoj skrbnici

Nakon pravomoćnosti: 
- … zavodu …, Područni ured N.

